**NACRT**

**P R O G R A M**

UTROŠKA SREDSTAVA - POTICAJ U ZAPOŠLJAVANJU

MLADIH PODUZETNIKA ZA 2024. GODINU

IZRADILA:

Služba za privredu, finansije/financije

i razvoj poduzetništva

*Maglaj, februar 2024. godine*

**P R O G R A M**

UTROŠKA SREDSTAVA - POTICAJ U ZAPOŠLJAVANJU

MLADIH PODUZETNIKA ZA 2024. GODINU

**UVOD**

U skladu sa članom 13. Zakona o principima lokalne samouprave u Federaciji BiH („Službene novine Federacije BiH“, br. 49/06, 51/09), člana 18. Statuta Općine Maglaj (“Službene novine Općine Maglaj”, br. 8/07, 3/08 i 6/08), Budžeta/Proračuna Općine Maglaj za 2024. godinu, i člana 37. Odluke o izvršavanju Budžeta/Proračuna Općine Maglaj za 2024. godinu (“Službene novine Općine Maglaj”, broj 15/23), Općinsko vijeće Maglaj donosi Program utroška sredstava - poticaj u zapošljavanju mladih poduzetnika za 2024. godinu sa pozicije ekonomski kod 615211 – Poticaj u zapošljavanju mladih poduzetnika.

U Budžetu/Proračunu Općine Maglaj za 2024. godinu na ovoj poziciji predviđeno je 35.000,00 KM za sufinansiranje samozapošljavanja mladih poduzetnika u 2024. godini na području općine Maglaj.

Program ima za cilj inicirati višestruke koristi za lokalnu zajednicu:

* promovisati poduzetnički duh,
* poboljšati vještine mladih i nezaposlenih osoba,
* generisati nove poslovne ideje,
* pružiti podršku razvoju novih preduzeća i otvaranju novih radnih mjesta,
* povećati broj novoregistriranih firmi na području općine,
* smanjiti broj nezaposlenih na evidenciji Zavoda za zapošljavanje,
* stvoriti ambijent za razvoj privatnog poduzetništva.

Program odabira kandidata za start-up trening, obuhvata takmičenje u sticanju potrebnih znanja i vještina iz poduzetništva, pisanje vlastitih poslovnih planova i mogućnosti učestvovanja u takmičenju za najbolje poslovne ideje.

Općina Maglaj kao glavni finansijer Projekta osigurala je finansijsku podršku za najbolje ocjenjene takmičare, u zavisnosti od kvalitete ocjenjenih biznis planova, uz uslov registracije samostalnog biznisa na području općine Maglaj.

**I. OPĆI UVJETI**

Programom sufinansiranja samozapošljavanja u 2024. godini - Projekat „Starter“ 2024 podrazumjeva Start-up trening i uključuje sljedeće:

* Trenere - poslovni savjetnici Odsjeka za lokalni razvoj biznisa i poduzetništvo (ili certificirana Agencija).
* Mjesto održavanja treninga - Sala Općinskog vijeća Maglaj.
* Jednodnevni ili dvodnevni trening (zavisno od broja prijavljenih kandidata).
* Maksimalno 20 učesnika na treningu.

**II. KORISNICI PROGRAMA**

Korisnici programa su:

1. Potencijalni mladi poduzetnici (bez obzira na godine starosti).
2. Da se isti nalaze na evidenciji Biroa za zapošljavanje Maglaj (prednost imaju kandidati sa dužim vremenom provedenim na evidenciji nezaposlenih).
3. Da imaju prijavljeno prebivalište na području općine Maglaj.
4. Minimalni nivo obrazovanja – srednja stručna sprema (minimalno III stepen stručne spreme).
5. Kandidati koji posjeduju želju za pokretanjem samostalnog biznisa.
6. U Programu ne mogu učestvovati osobe koje su po “Javnom pozivu za odabir kandidata za pokretanje start-up biznisa u okviru Projekta - STARTER“ iz ***2021., 2022. i 2023.*** godine koristili ova poticajna sredstva za pokretanje djelatnosti i u čijoj realizaciji je učestvovala Općina Maglaj, kao ni osobe koje su odjavile djelatnost/društvo u periodu od 12 (dvanaest) mjeseci prije objave Javnog poziva za učešće u ovom programu.

**III. PROVEDBA POSTUPKA SA NAČINOM ISPLATE**

Općina Maglaj će u skladu sa planiranim Programom sufinansiranja samozapošljavanja za 2024. godinu objaviti Javni poziv za odabir kandidata za pokretanje start-up biznisa u okviru Projekta „Starter“ 2024. Rok za prijavu kandidata je 15 dana od dana objavljivanja javnog poziva.

Predmet Javnog poziva za odabir kandidata za pokretanje start-up biznisa u okviru Projekta „Starter“ 2024. je odabir kandidata i za start-up trening – “Edukativni program za poboljšanje mogućnosti samozapošljavanja“.

Interes korisnika Projekta je sticanje novih znanja iz oblasti poduzetništva i pokretanja vlastitih biznisa kroz „Start-up“ shemu, koja bi obuhvatala sljedeće:

1. Jednodnevna ili dvodnevna edukacija „Kako napisati dobar biznis plan“;
2. Javni poziv za dostavu biznis planova (rok za dostavu biznis planova je 15 dana);
3. Formiranje stručne tročlane Komisije za evaluaciju i ocjenu pristiglih prijava po javnom pozivu. Komisiju imenuje Općinski načelenik svojim rješenjem, članove komisije čine po jedan predstavnik: resorne općinske Službe, Komisije Općinskog vijeća za privredu, prostorno uređenje, urbanizam i zaštitu okoliša i Privrednog savjeta općine Maglaj;
4. Evaluacija i ocjena pristiglih biznis planova (tročlana Komisija - rok za ocjenu 7 dana);
5. Javna prezentacija svih biznis planova od njihovih aplikanata - po ukazanoj potrebi (u Sali Općine Maglaj pred članovima Komisije i svim prisutnim ostalim aplikantima);
6. Konačna ocjena na evaluatorskim obrascima i konačna rang lista biznis planova (na bazi prosječne ocjene svih članova Komisije) u programu utroška sredstava - poticaj u samozapošljavanju mladih poduzetnika za 2024. godinu;
7. Potpisivanje ugovora o grant pomoći.

Po potpisivanju Ugovora o sufinansiranju samozapošljavanja nezaposlenih lica sa Biroa za zapošljavanje u okviru Projekta „Starter“ 2024. zaključenog između Općinskog načelnika i korisnika programa slijedi ispunjenje međusobnih obaveza za odobravanje sredstava.

**IV. MEĐUSOBNE OBAVEZE**

Ovim Programom su definisane i međusobne obaveze nosioca i korisnika Programa, i to:

* **Obaveze Korisnika Programa**

1. Korisnik je dužan, u roku od 30 dana od dana zaključenja ugovora, kao uslov za isplatu odobrenih sredstava, Općini dostaviti:
   * + rješenje o registraciji obavljanja djelatnosti,
     + uvjerenje o poreskoj registraciji (ID broj),
     + obrazac JS3100,
     + broj računa kod poslovne banke,
     + mjenica
2. Korisnik je saglasan da će najmanje 12 mjeseci od dana odobravanja sredstava imati registrovanu djelatnost koja je predmet ovog ugovora.
3. U slučaju odjave registrovane djelatnosti, Korisnik se obavezuje o tome obavijestiti Općinu 15 dana prije nastupanja te okolnosti i izvršiti povrat uplaćenih sredstava, odnosno Općina će aktivirati mjenicu, srazmjerno neizvršenju ugovorene obaveze.

* **Obaveze Općine**

1. Korisnik sredstava obavezan je u roku od 30 dana od dana potpisivanja Ugovora izvršiti registraciju djelatnosti kod općinske Službe za privredu, finansije/financije i razvoj poduzetništva odnosno kod Općinskog suda Zenica (za d.o.o.).
2. Općina Maglaj se obavezuje Korisniku sredstava isplatiti odobrena sredstva, u zavisnosti od kvalitete biznis plana, najkasnije u roku od 30 dana od dana dostavljanja tražene dokumentacije.
3. U slučaju nepoštivanja ugovorenih obaveza, Općina će pokrenuti postupak raskida ugovora radi povrata uplaćenih sredstava, srazmjerno izvršenju ugovorenih obaveza.
4. Općina će provoditi kontrolu realizacije ugovorenih obaveza, i to: provjerom u bazi podataka PIO/MIO, provjerom statusa finansirane osobe kod nadležnog Biroa za zapošljavanje, a prema potrebi i kontrolom provođenja ugovorenih obaveza kod Korisnika.
5. Ugovor stupa na snagu danom potpisivanja ugovora od strane ugovornih strana.

Služba nadležna za provođenje Programa utroška sredstava - Poticaj u zapošljavanju mladih poduzetnika za 2024. godinu je Služba za privredu, finansije/financije i razvoj poduzetništva Općine Maglaj.

**Napomena:**

**Planirani iznos poticaja može biti i izvan utvrđenog iznosa, u zavisnosti od stanja punjenja Budžeta/Proračuna Općine Maglaj u 2024. godini.**

Broj: PREDSJEDAVAJUĆA

Datum: Aida Bašić

**O b r a z l o ž e nj e**

Programom rada Općinskog vijeća Maglaj za 2024. godinu - Služba za privredu, finansije/financije i razvoj poduzetništva za mjesec mart–april predviđeno je donošenje Programa utroška sredstava - poticaj u zapošljavanju mladih poduzetnika za 2024. godinu.

U Budžetu/Proračunu Općine Maglaj za 2024. godinu na poziciji ekonomski kod 615211–Poticaj u samozapošljavanju mladih poduzetnika, predviđeno je 35.000,00 KM za sufinansiranje samozapošljavanja mladih poduzetnika u 2024. godini na području općine Maglaj.

Program ima za cilj inicirati višestruke koristi za lokalnu zajednicu prvenstveno u promovisanju poduzetničkog duha, poboljšanja općih vještina kod mladih a nezaposlenih osoba, inicirati generisanje novih poslovnih ideja, pružiti podršku razvoju novih preduzeća i otvaranju novih radnih mjesta, povećati broj novoregistriranih firmi na području općine, smanjiti broj nezaposlenih na evidenciji Zavoda za zapošljavanje i stvoriti ambijent za razvoj privatnog poduzetništva.

Program odabira kandidata za pokretanje start-up biznisa u okviru Projekta „Starter“ 2024. obuhvata takmičenje u sticanju potrebnih znanja i vještina iz poduzetništva, pisanje vlastitih poslovnih planova i mogućnosti učestvovanja u takmičenju za najbolje poslovne ideje.

Općina Maglaj kao glavni finansijer Projekta osigurala je finansijsku podršku za najbolje ocjenjene takmičare, u zavisnosti od kvalitete ocjenjenih biznis planova, uz uslov registracije samostalnog biznisa na području općine Maglaj.

Služba za privredu, finansije/financije

i razvoj poduzetništva

Maglaj, 09.02.2024. godine PREDLAGAČ

OPĆINSKI NAČELNIK

Mirsad Mahmutagić